《近市一首》
宋代·苏籀

摩肩蹑足吁屠贩，接衽骈颅坌驵筲。
巷隘姑名为小隐，宾佳不必有珍肴。
龙钟游宦如投耒，琐屑侨民一系匏。
丘索典坟心迹远，烟埃咫尺自喧淆。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。